Witbank-tiener vermis ná rusie met maCherise Pienaar. Foto: Facebook Foto’s van Cherise Pienaar is as deel van die soektog wyd op Facebook versprei met mense tot Kanada wat haar foto’s gedeel het. Juliana Pienaar, Cherise se ma, het Dinsdagoggend aan Maroela Media gesê haar dogter is steeds vermis. “Ek en sy was Sondag met ŉ bromponie op pad huis toe en ons het langs die pad gestop sodat ek ŉ sigaret kan rook. Ons het begin praat oor haar verhouding met haar voormalige kêrel wat uiteindelik tot ŉ rusie gelei het,” het Juliana gesê. “Cherise het weggestorm en na die vulstasie oorkant die pad gestap. Ek het besluit om haar te laat afkoel en het my sigaret klaar gerook voordat ek na die vulstasie gestap het om haar te gaan haal.” Toe Juliana egter by die vulstasie kom, was Cherise nêrens te sien nie. Juliana kon haar ook nie bel nie, omdat Cherise se selfoon nog by die bromponie was. “Ek het die petroljoggies gevra of hulle haar gesien het en hulle het gesê sy het deur die vulstasie na die grondpad langsaan gestap. Ek het bekommerd geraak dat ŉ motoris in die pad haar dalk kon gegryp en ontvoer het en het na haar begin soek.” Drie uur later het Juliana haar dogter steeds nie gevind nie en haar familie genader vir hulp. Hulle het die volgende dag die saak by die polisie aangemeld. “Ek kan nie met sekerheid sê dat sy by die ekskêrel is nie, maar dit is beslis ŉ moontlikheid. Niemand weet egter waar die twee is nie, maar dit is dringend dat ons haar kry,” het sy gesê. Cherise het lang bruin hare en bruin oë. Sy het ŉ denimbroek en Springbokrugby-T-hemp aangehad toe sy laas gesien is.